Hiddink har svakest start av Abramovitsj-managerne
Den erfarne nederlenderen tok over for José Mourinho like før jul, og har ledet klubben igjennom fem ubeseirede ligamatcher og en FA-cupseier over nivå tre-laget Scunthorpe. Likevel befinner den regjerende ligamesteren seg like over nedrykkssonen etter en grusom ligastart hvor laget røk i ni av de 16 første ligamatchene. Her er tallene på Abramovitsj-managere: Hiddink 2: 1-4-0 7p Kamp seks:? Mourinho 2: 3-1-1 10p Kamp seks D Benitez: 2-2-1 8p Kamp seks: W Di Matteo: 3-1-1 10p Kamp seks: D Villas-Boas: 3-1-1 10p Kamp seks: W Ancelotti: 5-0-0 15p Kamp seks: W Hiddink 1: 4-0-1 12p Kamp seks: W Scolari: 3-2-0 11p Kamp seks: W Grant: 3-1-1 10p Kamp seks: W Mourinho 1: 4-1-0 13p Kamp seks: D Selv om Hiddink i sin andre periode ikke har tapt, så har laget rotet bort ledelser i tre av dem. Hvilket trolig er en kilde til frustrasjon hos manageren som bare skal være i jobben ut sesongen. – Alle vet hvor vi var i desember. Vi er ubeseiret siden, men jeg sitter ikke her og er stolt over kamprekken. Jeg er nemlig ikke helt fornøyd. Vi er nødt til å ta steget videre, komme oss vekk fra ustabiliteten hvor vi har en del av kampene som er god og så en andre del som ikke er det, sa Hiddink på en pressekonferanse før helgen, ifølge The Guardian. – Vi kan ikke være tålmodige og tenke at dette vil gå seg til i løpet av en måneds tid. Vi må ta tak i dette nå, fremholdt han. • Her kan du lese våre vurderinger av dagens øvrige oddsobjekter Guus Hiddink har en manager-CV som strekker seg helt tilbake til 1987. Han har styrt toppklubber som PSV, Valencia, Fenerbahçe, Real Madrid og vært landslagssjef for blant annet Sør-Korea, Russland og Nederland. I Chelsea var han første gang i 2009, da han førte klubben til et FA-cuptrofé. Siden den gang mener han intensiteten har økt i Premier League . – Generelt er intensiteten i Premier League høyere i dag. Man har flere klubber som kan kjempe på et høyere nivå rett og slett fordi de har flere muligheter til å kjøpe spillere. I dag ser man klubber som er ganske høyt oppe eller veldig høyt oppe på tabellen – lag som man normalt ikke ville forvente skulle ligge der. Det er lag som Crystal Palace, Watford og Leicester. – Fordi de har gjort mange fornuftige spillerinnkjøp er de i stand til å slå alle andre lag, og det ser man på resultatene, påpeker Hiddink overfor Sky Sports. Søndag skal Chelsea møte Arsenal – et lag Chelsea slo i september (2-0). Det var en match Arsenal avsluttet med bare ni mann, og hvor Diego Costa (a) kom i fokus. Det er ventet at Costa kvitter seg med skavanker i tide. Også Eden Hazard (mb) har returnert til treningen denne uken, og kan rekke oppgjøret. Arsenal har ikke slått Chelsea i noen av sine åtte siste Premier League-matcher siden 2011. I inneværende sesong er Arsenal ubeseiret på ni ligakamper hjemme på Emirates. Viktige Mesut Özil (mb) og Alexis Sánchez (a) er friskmeldte. Nyervervelsen Mohammed Elneny (mb) er debutaktuell, men kampen kommer for tidlig for Francis Coquelin (mb). Vi tror Arsenal får en slutt på den svake innbyrdes trenden de siste årene, og går for en hjemmeseier. Oddsen er 1,95, spillefrist er kl. 16.55 og TV2 Sport Premium sender matchen. Kommersielt samarbeid VG har et kommersielt samarbeid med Norsk Tipping, som innebærer at VG får en andel av inntektene fra spill i regi av tippeselskapet på våre plattformer. Norsk Tipping har ingen innflytelse på temavalg eller innhold, som utelukkende er basert på redaksjonelle vurderinger.
Guus Hiddink (69) er ubeseiret i sin andre periode som Chelsea-manager. Men har likevel den svakeste starten av alle klubbens managere etter at Roman Abramovitsj ble klubbeier i 2003.